'क्रु'को व्यापारले महिला स्टारको चर्चा
पुरुष स्टारको प्रभुत्व रहेको बलिउडमा फेरि महिला स्टारमाथि चर्चा चलेको छ । महिला कलाकारको प्रमुख अभिनयमा बनेको फिल्म 'क्रु'ले बक्स अफिसमा तहल्का मच्चाएसँगै दर्शकमा यो विषयमाथि चर्चा सुरु भएको हो ।
काठमाडौँ — पुरुष स्टारको प्रभुत्व रहेको बलिउडमा फेरि महिला स्टारमाथि चर्चा चलेको छ । महिला कलाकारको प्रमुख अभिनयमा बनेको फिल्म 'क्रु'ले बक्स अफिसमा तहल्का मच्चाएसँगै दर्शकमा यो विषयमाथि चर्चा सुरु भएको हो ।करिना कपुर, तब्बू र कृति सेनन अभिनित यो 'क्रु', विकेन्डमा सबैभन्दा धेरै व्यापार गर्ने तेस्रो फिल्मको रेकर्ड राखेसँगै यी तीन कलाकारको चर्चा चल्न थालेको हो । प्रदर्शनको तेस्रो दिन फिल्मले विश्वभरबाट भारतीय रुपैयाँ ६२.५३ करोडको व्यापार गरेको छ । ६० करोडमा बनेको फिल्मले प्रदर्शनको तेस्रो दिनमै लगानी उठाएको हो ।प्रोडक्सन कम्पनी बालाजी मोसन पिक्चर्सले बक्स अफिस रिपोर्ट सार्वजनिक गर्दै तेस्रो दिनसम्म आइपुग्दाको व्यापरा खुलाएको हो । राजेश कृष्णन निर्देशित यो फिल्ममा तीन इयरहोस्टेसको कथा समेटिएको छ । ६ महिनादेखि तलब नपाएका यी तीनले पैसा कमाउने अर्को माध्यम भेट्याउँछन् । पैसा कमाउने त्यो बाटोले यी तीनलाई कस्तो गन्तव्यमा पुर्‍याउला ? 'क्रु'को कथा यी तीनको यही अभाव र प्राप्तिबीचको कथामा छ ।फिल्ममा तब्बू, करिना र कृतिसँगै कमेडियन कपिल शर्मा र गायक दिलजीत दोसांझको अभिनय छ । अनिल कपुर फिल्म र कम्युनिकेसन नेटवर्कद्वारा निर्मित यो फिल्मका निर्माता अनिल कपुर र रिया कपुर हुन् । त्यस्तै बालाजीबाट एकता कपुर र शोभा कपुर पनि निर्माताका रुपमा जोडिएका छन् । 